ČETRTEK, 23. 4.

Pozdravljeni,
Kako si kaj danes? Upam, da si včeraj lepo preživel/a dan v družbi  koliščarjev.
Pred nami je kratek četrtek .
Začnimo ga nasmejani:
Kolo
Ura športa. Vsi učenci ležijo na hrbtu in vozijo kolo. Učiteljica vpraša Luka:
»Luka, kaj pa je s teboj? Zakaj samo ležiš in nič ne delaš z nogami?«
»Peljem se s kolesom po klancu navzdol.«
Danes te »prava« naloga čaka samo pri slovenščini. Šport in gospodinjstvo si prilagodiš in lahko narediš tudi drugič.
Želim ti, da preživiš lep dan. Izkoristi sonce in se imej lepo.
Pozdravljam tebe in tvojo družino, ostanite zdravi,
Učiteljica Maja

SLJ: slovenščina bo danes in jutri tudi povsem zgodovinsko obarvana. V priponki ti pošiljam zgodbo Jazon in argonavti, ki je tesno povezana z reko Ljubljanico, delno pa tudi z Barjem. Preberi jo, 1x glasno in 1x tiho. Prepričana sem, da ji bodo z veseljem prisluhnili tudi starši, saj je res zanimiva. 
Nato v berilu poišči odlomek romana Bobri avtorja Janeza Jalna. Tudi to besedilo 1x glasno in 1x tiho preberi. 
Nazadnje odgovori na vprašanja iz berila, stran 131. Piši v zvezek, odgovore poslikaj in mi pošlji. Lahko seveda tudi na viber, da ne obremenjuješ staršev. 

ŠPO: Najprej se primerno ogrej:
3 minute teci po vrtu, balkonu, terasi, lahko pa tudi na mestu. Nadaljuj s hitro hojo in vajami, ki smo jih pogosto delali med ogrevanjem: žabji poskoki, hoja po vseh štirih naprej in nazaj, skoki po eni nogi, kuščarjeva hoja, medvedov hoja, kačje plazenje … saj se spomniš 
Naredi raztezne vaje:
· Za glavo in vrat,
· Za roke,
· Za trup,
· Za hrbet,
· Za boke,
· Za vse dele nog.
Sedaj si dobro ogret/a.
Poskusi najti primerno mesto, kjer imaš dovolj prostora. Pripravi si blazino ali nekaj podobnega in malo povadi gimnastične elemente, ki  jih že obvladaš:
· Preval naprej in nazaj,
· Stoja ob opori,
· Kolo.
Za konec se uleži na blazino, se umiri, zazri v nebo in nekaj minut razmišljaj o nečem prijetnem.

GOS: Kot smo se že dogovarjali po zoomu, je tvoja današnja naloga priprava jedi ali sladice. Izberi si nekaj, kar ni prezahtevno, kar si morda že večkrat pripravil/a in zmoreš sam/a.
Napiši recept, opiši postopek in vse skupaj opremi s kakšno fotografijo. Delaj samostojno, recept in postopek opiši samostojno in na roko na list papirja. Čas imaš do 5. 5., vse, kar mi boš poslal/a, pa bom ocenila in bo to tvoja ocena pri gospodinjstvu v tem polletju. Zato se potrudi, časa imaš na pretek! Vnaprej želim, da bi iz vaših kuhinj čimbolj dišalo in dober tek!
